## Mazón anuncia que la Comunitat Valenciana assumirà la Vicepresidència de la Comissió Econòmica durant un període de dos anys

*** Sol·licita a la Unió Europea un major esforç econòmic i mesures especials per a zones amb catàstrofes, i trasllada la petició realitzada al Govern d’Espanya per a “la modificació i ampliació per damunt dels 300.000 euros del règim d’ajudes de minimis”
* Destaca el potencial “del nostre territori per a assumir els nous reptes europeus en innovació, descarbonització i seguretat”**

**Brussel·les.**

El president de la Generalitat, Carlos Mazón, ha anunciat que la Comunitat Valenciana “assumirà la Vicepresidència de la Comissió ECON del Comité Europeu de les Regions durant un període de dos anys”.

Així ho ha avançat el cap del Consell qui ha participat en la reunió d’esta comissió en la qual ha destacat que “s’obri una nova etapa per a la nostra terra amb la prioritat d’avançar en la recuperació i enfortir l’arrancada industrial en les zones afectades per les riuades”.

El president ha assenyalat que esta vicepresidència “ens permetrà exercir més pressió, influència i continuar impulsant la recuperació econòmica i social de la Comunitat Valenciana que és el nostre gran objectiu”, al mateix temps que ha apuntat que “suposa un reforç molt important per al nostre territori”.

En este sentit, Mazón ha indicat que la Generalitat analitzarà les opcions del Banc Europeu d’Inversions que “és clau i fonamental per a la competitivitat de la nostra activitat industrial, comerç, hostaleria o àrees empresarials per a aportar noves possibilitats de finançament i avançar en la reconstrucció”.

**Més esforç econòmic de la UE per a afrontar la reconstrucció**

El president de la Generalitat ha sol·licitat a la Unió Europea un major esforç econòmic per a afrontar la recuperació econòmica i social de la Comunitat Valenciana després de les riuades del passat mes d’octubre, a on ha remarcat la importància i l’impacte dels fons europeus en el teixit econòmic i empresarial del conjunt d’Europa, a més de fer-ho en el dia a dia dels municipis i la seua ciutadania.

El cap del Consell ha incidit en el fet que la dotació del Fons de Solidaritat per a 2025 amb més de 1.100 milions d’euros per a les catàstrofes ocorregudes en tots els estats membres de la Unió Europea resulta insuficient per a atendre la magnitud dels danys ocasionats per les inundacions en el nostre territori xifrats en més de 17.600 milions d’euros.

Cal recordar que l’aprovació del Reglament RESTORE permetrà dur a terme a la Comunitat Valenciana obres per a la reparació de les infraestructures i equipaments danyats a conseqüència de les riuades, així com per a pal·liar les conseqüències socioeconòmiques de la catàstrofe. No obstant això, el president de defén que l’absència de recursos addicionals com sí que va ocórrer en REACT per a la pandèmia COVID-19 i el manteniment de la regla de concentració temàtica són aspectes que limiten la capacitat d’actuació de la Comunitat Valenciana davant la catàstrofe.

Per això, ha instat a estar al costat dels més de 70 municipis afectats per les riuades i ha advocat perquè totes les administracions bolquen els seus esforços econòmics en estos.

**El potencial de la Comunitat per a assumir els nous reptes europeus**

Carlos Mazón ha traslladat que, per a atendre excepcionalment les regions afectades per catàstrofes naturals, “la Generalitat ha sol·licitat al Govern d’Espanya la modificació i ampliació per damunt dels 300.000 euros del règim d’ajudes de minimis” i, ha reclamat el suport de la Comissió d’Economia de la UE per a “dur a terme este objectiu que és tant humanitari com econòmic i de competitivitat”.

El cap del Consell ha subratllat el potencial de la Comunitat Valenciana per a assumir els nous reptes europeus en innovació, descarbonització i seguretat.

Així, ha remarcat que, en matèria d’innovació, “la Comunitat Valenciana pot exercir un paper destacat gràcies al seu sòlid teixit universitari, els seus parcs científics i els seus instituts tecnològics capdavanters en investigació i transferència”.

A més, ha afirmat que, a part de les infraestructures digitals, la innovació valenciana s’estén a sectors emergents com l’economia blava, la modernització de la indústria tradicional i la creació d’ecosistemes de mamprenedoria.

En referència a la descarbonització, Mazón ha indicat que des de la Comunitat Valenciana, “tenim valors que es poden incorporar al debat de la competitivitat com l’ús eficient de la nostra agricultura, inclosa la política de recursos hídrics”. En este sentit, ha remarcat que la nostra regió “està reutilitzant el 40 % de tota l’aigua que es recicla a Espanya i el 15 % d’Europa”.

En l’àmbit de defensa, el president ha subratllat que “hem de reduir les dependències excessives i reforçar la seguretat de la Unió Europea de la mà de multinacionals que estan treballant i desenrotllant a la Comunitat Valenciana la fabricació de components tecnològics sensibles”.

Fecha: 10/03/2025